Radio Mercur sender piratradio fra et skib - "Cheeta Mercur", på en position i internationalt farvand i Øresund mellem Danmark og Sverige. Udsendelserne starter officielt den 2. august 1958, efter at der over flere omgange, er blevet sendt prøveudsendelser.

Radio Mercur er drevet af et privat selskab, som sender populær musik, quiz, underholdning og reklamer, ind over København på 93,12 MHz, senere 89,55 MHz. Frekvensen blev efter 10. september 1959, ændret til 88 MHz. Radioen havde studier, først på Malthegårdsvej og senere på Adolphsvej i Gentofte. Her blev der produceret spolebånd, som blev sejlet ud til sendeskibet i Øresund fra Skovshoved Havn, og til sendeskibet på Storebælt, blev båndende leveret med båd fra Reersø Havn. Der var salgskontor - Radio Mercur Reklame A/S, først i Rømersgade og senere i flotte lokaler på Sortedams Dossering i København. I Ravnsborggade, lå Radio Mercur City, indrettet i 1961, i et nedlagt teater. Her kunne indspilles store musik og underholdningsshows.

De to "opfindere" af radioen - Peer Jansen og onklen Ib Fogh, udnyttede, at i internationalt farvand, var radiospredning på AM og FM-båndet, kun reguleret af internationale aftaler, som ikke havde taget højde for fast liggende skibe, der sendte radiofoni-udsendelser rettet mod land. Så hele ideen var, at der blev lagt et sende-skib ved tremilegrænsen, og så var der ikke noget den danske stat kunne gøre.



